आपको जानकर हैरानी होगी कि महिलाओं की मैगज़ीन पढ़ने की रुचि महिलाओं से ज़्यादा पुरुषों में होती है. महिलाओं के बारे में अधिक से अधिक जानने की उत्सुकता ही पुरुषों को वुमन मैगज़ीन पढ़ने के लिए उकसाती है. ये अलग बात है कि कुछ पुरुष खुलकर महिला पत्रिका पढ़ते हैं और ज़्यादातर पुरुष छुपकर पढ़ते हैं. एक मल्टी नेशनल कंपनी में कार्यरत रोहित सिंह कहते हैं, मेरी वाइफ को मैगज़ीन पढ़ने का बहुत शौक है. वो घर में वुमन मैगज़ीन मंगाती रहती है. फ्री टाइम में अक्सर मैं भी वुमन मैगज़ीन पढ़ लेता हूं. अच्छी बात ये है कि वुमन मैगज़ीन में अब काफ़ी बदलाव आने लगा है. इनमें महिलाओं के विकास से संबंधित कई महत्वपूर्ण जानकारियां होती हैं. साथ ही पढ़ने के लिए काफ़ी दिलचस्प लेख भी होते हैं.